370/2019

Útdráttur

Þrotabú P ehf. höfðaði riftunarmál á hendur NU Ltd. og NE Ltd. Með úrskurði héraðsdóms var kröfum þrotabús P ehf. á hendur NU Ltd. vísað frá dómi. Í úrskurði Landsréttar kom fram að samkvæmt samningi þrotabús P ehf. við NE Ltd. hefði málið verið réttilega höfðað gegn því félagi fyrir Héraðsdómi Reykjavíkur, sbr. 3. mgr. 42. gr. laga nr. 91/1991 um meðferð einkamála. Þrotabú P ehf. var talið hafa gert viðhlítandi grein fyrir því að í málinu væru uppfyllt skilyrði samlagsaðildar samkvæmt 1. mgr. 19. gr. sömu laga til að sækja NU Ltd. og NE Ltd. í einu máli. Var því ekki fallist á að málið væri vanreifað hvað þetta varðaði. Samkvæmt þessu og með vísan til 1. mgr. 42. gr. laganna, sbr. 1. mgr. 43. gr., stæðu reglur um varnarþing því ekki í vegi að að NU Ltd. yrði gert að þola dóm um kröfur þrotabús P ehf. í málinu. Var hinn kærði úrskurður því felldur úr gildi.

Úrskurður Landsréttar

Landsréttardómararnir A-kk-nf E. J-kk-nf, D-kk-nf Þ-kk-nf B-kk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 22. maí 2019 en kærumálsgögn bárust réttinum 29. sama mánaðar. Kærður er úrskurður Héraðsdóms Reykjavíkur 10. maí 2019 í málinu nr. E3270/2018 þar sem máli sóknaraðila á hendur varnaraðila var vísað frá dómi. Kæruheimild er í jlið 1. mgr. 143. gr. laga nr. 91/1991 um meðferð einkamála.

2 Sóknaraðili krefst þess að hinn kærði úrskurður verði felldur úr gildi og að lagt verði fyrir héraðsdóm að taka málið til efnismeðferðar. Þá krefst hann kærumálskostnaðar.

3 Varnaraðili krefst staðfestingar hins kærða úrskurðar og kærumálskostnaðar.

Niðurstaða

4 Málsatvikum er skilmerkilega lýst í hinum kærða úrskurði. Í samningi sóknaraðila við NRS Media (Europe) Ltd. kemur fram að um samninginn gildi íslensk lög og að íslenskir dómstólar hafi einir lögsögu í málum sem samninginn varða. Ekki er þar vísað til einhvers tiltekins héraðsdómstóls eða dómþinghár. Sóknaraðili var samkvæmt samningnum með heimilisfang á tilgreindum stað í Reykjavík. Verður því að túlka samninginn á þann veg að tilætlun aðila hans hafi verið sú að mál samkvæmt honum skyldi höfða fyrir Héraðsdómi Reykjavíkur. Var málið því réttilega höfðað gegn NRS Media (Europe) Ltd. fyrir Héraðsdómi Reykjavíkur, sbr. 3. mgr. 42. gr. laga nr. 91/1991.

5 Um aðild varnaraðila vísar sóknaraðili í héraðsdómsstefnu til samlagsaðildar samkvæmt 1. mgr. 19. gr. laga nr. 91/1991. Á framlögðum reikningum sé tilgreint bæði nafn NRS Media (Europe) Ltd. og breskt fyrirtækisnúmer varnaraðila. Af þessum sökum verði ekki betur séð en að bæði NRS Media (Europe) Ltd. og varnaraðili hafi verið kröfuhafar. Þá vísar hann til þess að í stefnu máls sem höfðað var á hendur sóknaraðila í nóvember 2016 sé stefnandinn sagður vera NRS Media, án frekari tilgreiningar. Hið sama eigi við um aðfararbeiðni vegna áritaðrar stefnu þess máls. Telur sóknaraðili af þessu ljóst að bæði NRS Media (Europe) Ltd. og varnaraðili hafi notið góðs af þeirri greiðslu sem riftunarkrafa hans tekur til.

6 Að því virtu sem að framan er rakið telst sóknaraðili hafa gert viðhlítandi grein fyrir því að uppfyllt séu í málinu skilyrði samlagsaðildar samkvæmt 1. mgr. 19. gr. laga nr. 91/1991 til að sækja varnaraðila og NRS Media (Europe) Ltd. í einu máli. Verður því ekki fallist á að málið sé vanreifað hvað þetta varðar en samkvæmt 2. mgr. 16. gr. sömu laga leiða varnir byggðar á aðildarskorti til sýknu ef fallist er á þær. Samkvæmt þessu og með vísan til 1. mgr. 42. gr., sbr. 1. mgr. 43. gr. nefndra laga standa reglur um varnarþing því ekki í vegi að varnaraðila verði gert að þola dóm um kröfur sóknaraðila á hendur honum í málinu, sbr. til dæmis dóm Hæstaréttar 23. apríl 1996 í máli nr. 118/1996, sem birtur er í dómasafni réttarins það ár á blaðsíðu 1356. Hinn kærði úrskurður verður því felldur úr gildi og lagt fyrir héraðsdóm að taka málið til efnismeðferðar.

7 Varnaraðila verður gert að greiða sóknaraðila kærumálskostnað eins og í úrskurðarorði greinir.

Úrskurðarorð:

Hinn kærði úrskurður er felldur úr gildi og lagt fyrir héraðsdóm að taka málið til efnismeðferðar.

Varnaraðili, NRS Media (UK) Ltd., greiði sóknaraðila, þrotabúi Pressunnar ehf., 150.000 krónur í kærumálskostnað.